۳۰ ژانویه ۱۹۲۰-جی ایلده آذربایجان خالق جومهوریتی‌نین ناظیرلر شوراسی جومهوریتین میللی مارشی‌نین حاضیرلانماسی حاقیندا قرار قبول ائتدی و بو مقصدله خالق معاریف ناظیرلیگی طرفیندن یاریشما اعلان ائدیلدی. خالق معاریف ناظیرلیگی دؤولت مارشی‌نین لاییحه‌سی‌نین شرطلرینی "‌‌ آذربایجان قزئتینده" دفعه‌لرله اعلان ائده‌رک بیلدیرمیشدی کی، تقدیم ائدیله‌جک ان یاخشی دؤولت مارشی لاییحه‌سینه گؤره ۵۰٫۰۰۰ مانات مۆکافات تعیین ائدیلیر. یاریشما ایشتیراکچی‌لاری لاییحه‌لرینی همین ایلین مئی آیی‌نین ۱-دک خالق معاریف ناظیرلیگی‌نین دفترخاناسینا تقدیم ائتمه‌لی ایدیلر. یاریشمانین نتیجه‌لری مئی‌ین ۲۸-دک آذربایجان خالق جومهوریتی‌نین ایکینجی ایل‌دؤنومونه قدر اعلان ائدیلمه‌لی ایدی. لاکین ۲۸ آوریل ۱۹۲۰-جی ایلده آذربایجانین شوروی قوْشون‌لاری طرفیندن ایشغالی و خالق جومهوریتی‌نین یؽخؽلیشی آذربایجانین میللی مارشی‌نین قبول اوْلونماسینا ایمکان وئرمه‌دی.